b'\n_START_ARTICLE_\nTahiti\n_START_SECTION_\nMaantiede\n_START_PARAGRAPH_\nTahitin saari muodostuu kahdesta py\xc3\xb6re\xc3\xa4hk\xc3\xb6st\xc3\xa4 osasta, joita yhdist\xc3\xa4\xc3\xa4 kapea kannas. Suurikokoisempi ja asutumpi Tahiti Nui sijaitsee luoteessa ja pienikokoisempi Tahiti Iti kaakossa. Suurta osaa saaren laguunista ymp\xc3\xa4r\xc3\xb6i rantariutta, jossa on yli 30 l\xc3\xa4pimenokohtaa. T\xc3\xa4rkein niist\xc3\xa4 on p\xc3\xa4\xc3\xa4kaupunki Papeeteen johtava v\xc3\xa4yl\xc3\xa4. P\xc3\xa4\xc3\xa4osa v\xc3\xa4est\xc3\xb6st\xc3\xa4 asuu Tahiti Nuin kapealla rantakaistaleella. Sis\xc3\xa4osa on vuoristoista ja korkein huippu Mont Orohena kohoaa 2\xc2\xa0241 metrin korkeuteen. Muita korkeita huippuja ovat muun muassa Mt Aorai (2\xc2\xa0066\xc2\xa0m), Mt Marau (1\xc2\xa0493\xc2\xa0m) ja Diad\xc3\xa9me (1\xc2\xa0321\xc2\xa0m). Tahiti Itin korkein vuori on Mt Ronui (1\xc2\xa0332\xc2\xa0m)._NEWLINE_Tahitilla vallitsee merellinen trooppinen ilmasto. L\xc3\xa4mp\xc3\xb6tilat ovat varsin tasaisia ymp\xc3\xa4ri vuoden, p\xc3\xa4iv\xc3\xa4n ylin keskim\xc3\xa4\xc3\xa4rin 28-31 astetta ja y\xc3\xb6n alin 20-23 astetta. Eniten sataa joulu- ja tammikuussa, v\xc3\xa4hiten kes\xc3\xa4kuusta syyskuuhun. Saaren etel\xc3\xa4osissa vuosittainen sadem\xc3\xa4\xc3\xa4r\xc3\xa4 on noin 2\xc2\xa0500 millimetri\xc3\xa4, kun taas pohjoisosissa sadanta on noin 1\xc2\xa0800 miillimetri\xc3\xa4. Silloin t\xc3\xa4ll\xc3\xb6in Tyynenmeren trooppiset syklonit tulevat Tahitille asti, n\xc3\xa4in k\xc3\xa4y yleens\xc3\xa4 marraskuun ja maaliskuun v\xc3\xa4lisen\xc3\xa4 aikana.\n_START_SECTION_\nHistoria\n_START_PARAGRAPH_\nTahiti syntyi muiden alueen saarten tavoin vulkaanisen toiminnan seurauksena. Suurempi osa Tahiti Nui syntyi arviolta 2,5-3 miljoonaa vuotta sitten ja pienempi osa Tahiti Iti alle miljoona vuotta sitten. Tahitin syntyper\xc3\xa4inen v\xc3\xa4est\xc3\xb6 koostuu polynesialaisista, jotka tulivat saarelle arviolta 300\xe2\x80\x93800-lukujen v\xc3\xa4liss\xc3\xa4. Espanjalaiset l\xc3\xb6ysiv\xc3\xa4t Tahitin vuonna 1606, mutta eiv\xc3\xa4t kiinnitt\xc3\xa4neet siihen kovin suurta huomiota. Vuonna 1767 Tahitin n\xc3\xa4hnytt\xc3\xa4 Samuel Wallisia pidet\xc3\xa4\xc3\xa4n sen l\xc3\xb6yt\xc3\xa4j\xc3\xa4n\xc3\xa4. Vuonna 1774 James Cook vieraili saarella ja arvioi saarella el\xc3\xa4neen siihen aikaan noin 200\xc2\xa0000 asukasta. Nykyisin tutkijoiden mielest\xc3\xa4 tahitilaisia oli tuolloin kuitenkin vain noin 35\xc2\xa0000. Eurooppalaisten saarelle mukanaan tuomat sairaudet tappoivat niin paljon Tahitin asukkaita, ett\xc3\xa4 vuonna 1797 saarella oli en\xc3\xa4\xc3\xa4 noin 16\xc2\xa0000 asukasta. My\xc3\xb6hemmin se laski viel\xc3\xa4 noin 6\xc2\xa0000:een._NEWLINE_Vuonna 1789 HMS Bountyn kapina alkoi Tahitilta._NEWLINE_Vuonna 1842 Tahitista tuli Ranskan suojelualue._NEWLINE_Ranskalainen taiteilija Paul Gauguin asui saarella 1890-luvulla. H\xc3\xa4n julkaisi saaren el\xc3\xa4m\xc3\xa4st\xc3\xa4 ihannoivia kirjoituksia, jotka ovat my\xc3\xb6hemmin paljastuneet varsin v\xc3\xa4ritetyiksi.\n_START_SECTION_\nTurismi\n_START_PARAGRAPH_\nTahiti on tunnettu hyvist\xc3\xa4 rannoista sek\xc3\xa4 vesiurheilun paratiisina. Saari on tunnettu sukelluskohde. Tahiti on my\xc3\xb6s h\xc3\xa4\xc3\xa4matkalaisten suosiossa, ja monet parit pit\xc3\xa4v\xc3\xa4t saarella vihkiseremonian. Bora boran sek\xc3\xa4 Moorea -saarten p\xc3\xa4\xc3\xa4elinkeino on turismi.'